  Виталий Пронин Сиротаез утялтод - уждун басьтод?25-тӥ феврале Удмуртие вуылӥз Россиысь Нылпиослэн правооссыя уполномоченной Павел Астахов.Пыраз со Ижысь нылпи юртэ но реабилитация центре, сирота пиналъёслэсь кызьы улэм-вылэмзэс но дышетскемзэс ас синмыныз адӟиз. Дун-чылкыт Михаиллэн собораз пумиськылӥз Виктор Костенков баӵкоен но нылпиосты семьяосазы басьтэм анай-атайёсын.Кык арня азьвыл элькунамы вуизы П. Астаховлэн оскем муртъёсыз. Соос нимысьтыз эскеризы нылпиосын герӟаськем 54 учреждениосты. Павел Алексеевич ваньмыз пумысен йылпумъянъёс лэсьтӥз паськытатэм кенешын, отчы пыриськиз Президент Александр Волков.- Анай-атай юртысь потӥськомы ке, шуг-секытъёс кылдыку, асьмеос котьку дорамы берытскыны быгатӥськомы, визь-кенеш басьтӥськомы. Нош малы уг луы нылпи юртысь потэм пиналъёс понна визь-кенеш сётонъя нимысьтыз центр усьтыны? Егитъёс бадӟым улонэ вамышто, нош юн кариськыны дась уг луо - уноезлэсь квартираоссэс таласьёс но шедё. Астрахань, Кострома улосъёсын анай-атайтэк будэмъёслы центръёс туж пайдаё ужало. Удмуртилы но бере кыльыны уг яра. 2012-тӥ ар понна лыдпусъёс киям вуизы. Удмуртиын кылем арын 300 быдэ вуымтэ нылаш секытэн луэм. Соос пӧлысь 200-эз нылпизэ вордскемезлэсь азьвыл куштэм. 2008-тӥ арын кӧто луиллям 800 быдэ вуымтэ дыдыос. Та арен ӵошатыса, али лыдпус 3 поллы кулэсмемын. Ӧжытгес кылемын нуныоссэс мултэс карыса нылпи ваён юртэ кельтэмъёс но. 2009-тӥ арын сыӵе мумыос 104 вылӥллям ке, 2012-тӥ арын 68 кузя люкаськиллям. Озьы ке но валэктон ужез аналтыны уг яра, - шуиз Астахов.Павел Астахов Ижысь «Теплый дом» центрез но пусйытэк ӧз кельты. Со паймемын вал, центрын ик кӧласа улыны луэ шуыса - 18 интыез вань. Егит анайёслы нимысьтыз комнатаос чакламын. Таӵезэ вань улосъёсысь уд пумита.- Но центрез эшшо ӟечгес карон понна кулэ на видеокамераос пуктылыны, медкабинетсэс узырмытыны, юртъер пушкын тупатъян ужъёс ортчытыны, - шуиз Астахов.Кенеше пӧртэм ведомствоосысь но министерствоосысь лыктэмъёсты Москваысь куно сак кариськыны косӥз на тани мар ласянь:- Куд-ог нылпи юртъёсын ужасьёс вунэто медосмотр ортчыны. Кылсярысь, Глазовысяз 4 мурт сиён пӧранэн выре, туэ понна огез но больницае кожамтэ на. Татысь ик 187 специалист пӧлысь одӥг муртлэн гинэ справкаез вань, судъёстӥ костаськемын ӧвӧл шуыса. Нош соос ужало ляб визьем пичиосын! Пӧртэм ӧвӧл югдур Сарапулын но. Нош огысьтыз детдомысь секретарь воксё но куке-соку кыл кутон улэ кыскылэмын.Александр Волков югдурез тупатыны кыл сётӥз, дэмланзэ вераз:- Матысь кык ар ӵоже нылпи юртъёсысь сиротаослэсь лыдзэс кулэстыны выром, пичиосты семьяосы сётыса. Но мед луоз вал «выль» анай-атайёслэн ужъя книжкаязы со пумысен нимысьтыз гожтыны, соослы стаж мед мыноз. Соку нимысьтыз уждун но тырыны луысалыз. Сыӵе закон кылдытон пумысен Москваын но мед сюлмаськысалзы. Соку нылпи юртъёслэсь лыдзэс кулэстыны луоз, нылпиосты доразы басьтыны мылкыд карисьёс йылозы.Астахов со сярысь одно ик малпаськом шуиз.Елена ФёдороваТуспуктэмез: udmfoto.ru Теги: нылпиюрт ПавелАстахов сирота  